Невъзможна любов разцепила скалата с Мадарския конник — KMETA.bg - ПОРТАЛЪТ НА БЪЛГАРСКИТЕ ОБЩИНИ
Невъзможна любов разцепила скалата с Мадарския конник
31 юли 2019, 19:55
Богата история, разнообразие от археологически паметници, красива природа, вълшебна сили и енергия и уникален скален релеф – Мадарският конник. Археологическият резерват се намира на 18 км от Шумен, а в близост са и старите български столици Плиска и Велики Преслав.
През цялото време на своето съществуване Мадара е култов център. Магическото излъчване на величествените скали привличат вниманието на човека от най-дълбока древност. Затова говорят останките на тракийското светилище на трите нимфи, издигнатите под скалите храмове за езически обреди, останките от християнски църкви изградени след приемане на християнството през ІХ век. През ХІV век тук е създаден най-големият в България скален християнски манастир с над 150 килии и скални църкви. Резерватът е забележителен и с изключителните си природни дадености – величествени скали и пещери, извори, разнообразна флора и фауна с редки видове.
Изсеченият върху отвесна скала на височина от 23 м Мадарски конник е един от центровете на това култово място. Размерите на изображението са 2,6 м във височина и 3,1 м ширина в основата. Изобразява конник, лъв, куче, орел и надписи на гръцки език. Конникът е в ход надясно, в близка до естествената големина и с връхна дреха до коленете. С лявата си ръка държи юздите на коня, който е възседнал, а с дясната ръка хвърля късо копие върху поваления под предните крака на коня лъв, а зад коня има тичащо ловно куче. Отдясно, над нивото на главата на коня, е изобразен орел с разперени криле.
Различни са тезите за това, кой е конникът на скалата. Различни са историите, легендите и преданията, свързани с магическото място край Мадарските скали и Мадарския конник.
Според едно от преданията латински (римски) цар паднал от скалите на платото докато ловувал. Близките му решили да го увековечат, като му направят паметник и поръчали на майстори да издялат образа му в скалите.
Друга легенда за конника придобива по-голяма популярност, защото е свързана с невъзможна любов. Разказът обяснява как се е появила голямата пукнатина в скалата, където е изсечен конникът.
Легендата разказва, че Ханът искал да покаже уважението си към войните конници, като в тяхна чест трябвало в скалата да бъде издялкан конник.
Ханът разгласил, че търси майстор, който да изсече воин на кон на 100-метрова скала. Въпреки че желанието на владетеля се разнесло на длъж и шир, така и никой не се престрашил да се заеме със задачата. Един ден обаче се явил майстор от славянски произход, който бил готов да издялка конник върху скалата. Ханът се зарадвал и позволил на славянина да покаже майсторлъка си.
Ханът имал дъщеря, която щом зърнала красивия славянин, се влюбила в него. Младежът също отвърнал на нейните чувства и двамата решили да се оженят. Когато работата на майстора приключила, той и дъщерята на хана разкрили, че са влюбени.
Тази легенда описва в един от разказите си и Ангел Каралйичев.
„Мадарска легенда“ завършва така:
„Тогава майсторът погледна смело хана в очите и заговори:
Когато падна, скалата сякаш се пропука, от долу до горе, а ездачът изтърва копието си…“